钦定古今图书集成/明伦汇编/氏族典/第295卷 > 《苏州府志》 > 章华
## 钦定古今图书集成/明伦汇编/氏族典/第295卷 > 《苏州府志》 > 章华

按《万姓统谱》：华字伸宗，吴兴人。家本农夫，至华独好
学，与士君子游处，颇通经史，善属文。侯景之乱，游广
南，居罗浮山寺，专精习业。欧阳𬱟为广州刺史，署为
南海太守。𬱟子纥败，乃还都。后主除太市令，非其所
好，乃辞疾。祯明初，上书极谏，其略曰：“昔高祖南平百
越，北诛逆寇，世祖东定吴会，西破王琳，高宗克复淮
南，辟地千里，二祖之功亦至勤矣。陛下即位，于今五
年，不思先帝之艰难，不知天命之可畏，溺于嬖宠，惑
于酒色，祠七庙而不出，拜嫔妃而临轩，老臣宿将，弃
之草莽，谄佞谗邪，升之朝廷。今疆场日蹙，隋军压境，
陛下如不改弦易张，臣见麋鹿复游于姑苏矣。”书奏，
后主大怒，即日斩之。未几，隋军至，陈遂亡。

===唐===